39. schôdza NR SR - 11.deň - A. dopoludnia
Dátum: 2025-09-25
Poslanec: Galek, Karol (SaS)
Druh vystúpenia: Vystúpenie v rozprave

6. Vážená pani ministerka, milé kolegyne, kolegovia, dobré ráno prajem. Máme v skrátenom legislatívnom konaní návrh zákona, na ktorý sme čakali dva roky. Mali sme ho aj na výbore pre hospodárske záležitosti, kde ho prišiel obhájiť, respektíve vysvetliť pán štátny tajomník Hodosy. Musím naozaj oceniť jeho snahu obhájiť neobhájiteľné, ale aj pochváliť, lebo naozaj mnohé tie odpovede, ktoré nám dal, dávali význam, ale na jednu otázku mi nevedel odpovedať, a tou otázkou bolo, pani ministerka, prečo ste nás takto pred rokom klamali, alebo použijem možno mäkší výraz, prečo ste zavádzali, respektíve blafovali. Pretože takto pred rokom ste nám na výbore povedali, že máte hotovú adresnú pomoc, že je v šuflíku a že sa čaká iba na rozhodnutie premiéra Roberta Fica, aby sa rozhodol, ktorou cestou sa pôjde. Takže vy ste mali mať ten zákon hotový už minulý rok v septembri, respektíve v októbri, ja tu mám aj jeden článok, nadpis z 29. 10. 2024: Saková tvrdí, že plán energopomoci na ďalší rok má pripravený, konečné slovo však bude mať zrejme Fico . Ešte raz doplním, nám na výbore ste povedali, že tento plán energopomoci je adresný, že to je adresná energopomoc, potvrdia mi to určite aj všetci ostatní kolegovia, ktorí na tomto výbore boli. No a zrazu sme sa dozvedeli, že v marci ešte len prichádzate so zberom údajov. So zberom údajov, aby ste mohli pripraviť zákon o adresnej pomoci. Tak ja sa pýtam, ako to bolo? Čo ste vy mali vlastne v tom októbri minulého roku pripravené? Bola to naozaj adresná pomoc? Ja sa obávam, že tá adresná pomoc nie je pripravená ani teraz, napokon k samotnému zákonu nie je žiadny vykonávací predpis, hovorí sa iba o tom, že podrobnosti určí vláda svojím nariadením, ale nie je tam ani vzor tohto nariadenia, nie je tam definované nič. My sa iba dozvedáme, a to od leta, najprv od premiéra Roberta Fica z dovolenky v Chorvátsku, že adresnú pomoc dostane 90 % ľudí, neskôr to dokonca zvýšil na 95, ale 90 alebo 95 % ľudí, to nie je (rečník si kýchol), pardon, adresná pomoc, to je naopak oxymoron, jednoducho toto s adresnosťou nemá naozaj vôbec nič spoločné. To, že naozaj zrejme nemáte nič pripravené ani teraz a neviete, ako to nakoniec dopadne, nám dokázal aj pán minister Kamenický v rámci rozpravy ku konsolidácii, kedy zrazu hovoril, že ale veď my to budeme riešiť poukážkami, 300- až 500-eurovými poukážkami, ktoré dostanú domácnosti. A ja sa pýtam, a na to odkiaľ zoberieme? Slovenských domácností je 2,4 mil. Ak by každá domácnosť mala dostať iba tú dolnú hranicu, o ktorých sa vyjadril, teda tých 300 eur, tak by na to v štátnom rozpočte potreboval, prosím pekne, 720 mil. eur. Nie 477, ako by to bolo v prípade plošnej, ako je to uvedené aj v samotnej správe dôvodovej k skrátenému legislatívnemu konaniu, ale 720 mil. A ak by všetkým ste chceli dať 500 eur, všetkým domácnostiam, tak by to bolo, prosím pekne, 2 miliardy a, pardon, 1,4 mld. My sme to už v minulosti akési energopoukážky mali, vtedy sa to volalo vratky za plyn, možno si ešte niektorí spomínate. Vtedy Robert Fico zobral takú veľkú bedničku, prišiel na poštu a tam to za účasti všetkých novinárov vo veľkom podal. Mnoho ľudí, samozrejme, tieto poukážky aj vrátili naspäť, lebo veľmi dobre ho prekukli, že to nie je nič iné ako obyčajná politická korupcia. Jednoducho dávať niekomu peniaze, aby si za ne zaplatil za energie? To už, akože naozaj nemáme žiadne iné, lepšie riešenie? Ja si myslím, že naozaj my by sme skôr tým ľuďom mali nechávať, preto považujeme aj za nesprávne včerajšie konsolidačné opatrenia, ktoré boli schválené v parlamente, pretože tieto naopak ľuďom berú, znižujú ekonomický rast a z týchto zobraných peňazí budeme potom ľuďom dávať akúsi almužnu, akési energošeky. V minulosti to boli vratky, respektíve zvratky za plyn. Obávam sa, že naozaj toto je cesta do pekla. Takisto keď hovoríme o tom, že teda bude tá pomoc adresná, alebo hovoríte, v dôvodovej správe sa hovorí, že ak bola plošná, tak by to vyšlo na 477 mil. No ak to dostane tých 95 % akože „adresne", tak voči tej plošnej, čo by teda stálo tých 477 mil., ušetríte 23,8 mil. No ale samotná pomoc nie je všetko, v samotnom návrhu zákona sa hovorí aj o technickej pomoci vo výške 18 mil. eur. 23,8 mínus 18, to je, prosím, 5,8 mil. 5,8 mil. ušetríme plošná verzus adresná pri pokrytí 95 %? A pozor, tá technická pomoc za tých 18 mil. eur, to sú odhadované náklady, odhadované, ale my veľmi dobre vieme, že všetky obstarávania alebo teda väčšina obstarávaní, ktoré realizovala táto vláda, skončila vyššie. Takže my nakoniec možnože vďaka adresnej pomoci v objeme 95 % zaplatíme ešte viacej ako keby to bolo v prípade plošnej. No a kde na to zoberieme? V štátnom rozpočte máme teda na to vyčlenených, alebo sa počíta, že keď sem príde nejaký návrh, že tam bude tých 430 mil., predpokladajme, lebo naozaj ani toto dodnes nevieme, a hovorili ste, že sa to pokryje z eurofondov, ale pán štátny tajomník nám na výbore povedal, že eurofondy na to využiť, bohužiaľ, nebudete môcť. Jediné, na čo budete vedieť využiť eurofondy, je práve tá technická pomoc za tých 18 mil. eur, respektíve 17,6 mil., aby som bol exaktný. Takže naozaj ani tie eurofondy nebudú v prípade energopomoci k dispozícii a je to logické, lebo však eurofondy sú určené na investície, na rozvoj krajiny, nie na prejedanie a politickú korupciu. Včera keď som bol v debate s kolegom Igorom Šimkom, ten mi povedal, že ešte stále sa o tom rokuje na úrovni Komisie. Tak ja som naozaj veľmi zvedavý, ako tieto rokovania dopadnú a teda či vôbec bude možné tieto nevyčerpané eurofondy použiť aspoň na tú technickú pomoc. Takže dva roky sme čakali, dva roky sme pani ministerku vyzývali, chceli sme, aby ste prišli aj k nám na výbor, aj ste vraveli, že veď prídete, keď budete mať niečo konkrétne v rukách a nakoniec ste, bohužiaľ, neprišli. Prichádzate teraz v skrátenom legislatívnom konaní, po dvoch rokoch, za ktoré sme von oknom vyhodili 1,5 mld. eur doslova a do písmena. Jednoducho tá energopomoc tu mohla byť už v roku 2024, úplne v pohode tu mohla byť v roku 2025. V tomto roku odhadujeme, že teda naozaj na tú energopomoc sa použije 600 mil. eur. No a teda ešte raz pripomínam, energopomoc adresná vraj mala byť pripravená už minulý rok a ja sa teda pýtam, čo sa s ňou stalo? Prečo nakoniec Robert Fico to prevalcoval tou plošnou... ===== 6. v tomto roku odhadujeme, že teda naozaj na tú energopomoc sa použije 600 mil. eur. No a teda ešte raz pripomínam, energopomoc adresná vraj mala byť pripravená už minulý rok a ja sa teda pýtam, čo sa s ňou stalo? Prečo nakoniec Robert Fico to prevalcoval tou plošnou a teda či naozaj ste mali adresnú energopomoc už predtým pripravenú. Potom je tu otázka, keďže ideme do skráteného legislatívneho konania, pokiaľ tá energopomoc, o ktorej stále nevieme, či bude vo forme energošekov, alebo či bude vo forme nejakej úľavy z účtu za energie, či sú na toto pripravení samotní dodávatelia. V lete som mal rozhovor s jedným z nich a ten mi prezradil, že ministerstvo hospodárstva s ním, alebo s nimi vôbec nekomunikuje, nemajú žiadne informácie, nevedia, ako bude vyzerať energopomoc, nevedia sa na to pripraviť, na systémy, nastavení systému, aby vedeli nastaviť nejaké vyplácanie energopomoci v zníženom objeme by potrebovali aspoň pol roka. A ja si veľmi dobre toto pamätám aj z čias, keď som bol štátnym tajomníkom a kedy sme uvažovali práve možno nie o adresnej, ale minimálne plošnej pomoci, ktorá by bola ale znížená a vytvárala akýsi priestor na šetrenie, alebo teda na motiváciu šetriť. Vtedy sme hovorili o tom, že 85 % z tej ceny by bola dotovaná a ten zvyšok by bol v rámci plnej ceny. To znamená, že ľudia by sami vedeli, že budú musieť šetriť, ak chcú mať čo najviacej tej energie za nízku cenu. A toto, prosím pekne, malo byť opreté o historické údaje, to znamená, naozaj to bolo čisto čiste na strane tých dodávateľov. Bolo tam definovaných aj viacero výnimiek, či už to boli sociálne odkázaní ľudia, ľudia, ktorí prešli napríklad na vykurovanie tepelným čerpadlom a preto sa im zvýšila ich spotreba, jednoducho naozaj tých výnimiek, bolo to asi na dve strany v tom čase, keď sme odchádzali z ministerstva, nechal som to vtedy ministrovi Hirmanovi, ten neskôr povedal, že teda nie, takýto návrh nemal, bohužiaľ, mal, vtedy povedal, že dokonca s ním súhlasí. Ale tento návrh sme prezentovali aj verejne, 85 % mali byť dotované energie. Neskôr, bolo to v októbri 2023, sme hovorili, dobre, tak urobte aspoň pomoc podľa tarifných tried, pretože aj tie tarifné triedy hovoria o tom, ako sú jednotliví odberatelia na tom finančne. Dva roky, a teraz sa dostávame do skráteného legislatívneho konania, kedy ani dodávatelia nevedia, na čom vlastne sú. Pán štátny tajomník nám ale prezradil, že začali rokovať s dodávateľmi v podstate hneď po tom, ako bol prijatý ten prvý zákon o tom zbere údajov, aleže iba s tými dominantnými. A teda ja neviem, ktorí sú tí dominantní, či sú to ZSE, SSE alebo či sa do toho počíta aj SPP, či tú v tom aj iní, toto by ma naozaj zaujímalo, lebo naozaj dodávateľ, s ktorým som bol v lete, a nie je to malý dodávateľ, mi povedal, že naozaj s nimi nikto nekomunikoval a nemajú z ministerstva žiadne informácie. No a tých rizík, ktoré vyplývajú z toho, že o takomto zákone rokujeme v skrátenom legislatívnom konaní, je omnoho viac. Ja som definoval takých päť základných. V prvom rade je to riziko diskriminácie, nespravodlivosti, ktorá bude vyplývať z tohto zákona, pretože táto pomoc sa má viazať na adresu odberného miesta a trvalý pobyt. Takže ja sa pýtam, a asi sa to budú pýtať aj kolegovia, ako na tom budú nájomníci, ľudia s prechodným pobytom alebo domácnosti, ktoré žijú v podnájmoch? Chápem, dalo by sa to vyriešiť práve tými energošekmi, ktoré stále považujem za tú politickú korupciu, ale potom sa pýtam, načo sme my absolvovali celé toto cvičenia, klamania, blafovania o adresnej pomoci, reči o 90-95 %? Potom je tu právna neistota. Zákon totižto hovorí, že na postupy sa nevzťahuje správny poriadok, ani bežná ochrana spotrebiteľa, pozor. To znamená, že občana budú mať obmedzenú možnosť brániť sa proti chybám či nespravodlivému rozhodnutiu. Takže my zaplatíme 450 mil. eur na akože adresnej pomoci, k tomu pribalíme 18 mil. eur na technickej pomoci a potom prídu ešte ďalší, ktorí sa môžu sťažovať, vytvoria si tam akési právne vákuum a teda nevieme, či naozaj tých peňazí v konečnom dôsledku nebude potrebných omnoho viacej. Administratívna a technologická náročnosť, to je taký ten tretí bod, o ktorom som sa už zmieňoval. Prepojiť naozaj to množstvo informačných systémov, od katastra, Sociálnu poisťovňu, distribučku, zdravotné poisťovne je extrémne zložité, na to sme koniec-koncov upozorňovali už v marci. Takisto som vtedy hovoril, dodávatelia nemajú rodné čísla odberateľov. Sociálna poisťovňa nemá údaje o všetkých pobytoch, ktoré môže mať niekto nahlásené, a teraz nehovorím o tom, že niekto tu má päť bytov, ja hovorím o tom, že 18-ročný študent skončí strednú školu, zamestná sa, nechce sa mu už bývať u rodičov, tak ide do podnájmu. Platí riadny podnájom, ale teda nájomca mu odmietne dovoliť zriadiť si tam trvalý pobyt, tak ho má u rodičov a rodičia už budú mať predsa nejakú energopomoc poskytnutú, takže on opäť z tohto celého vyjde naprázdno a ešte naprázdno môžu vyjsť jeho rodičia, pretože jeho príjem sa bude takisto započítavať do príjmu tejto domácnosti. Potom je tam masívny zásah do ochrany súkromia ako štvrtý bod, o tom sme takisto hovorili, pretože zákon umožňuje zhromažďovať a spájať citlivé osobné údaje, ekonomické údaje zo Sociálnej poisťovne. Áno, v marci sme mali návrh zákona, kde kolegovia z Progresívneho Slovenska presadili pozmeňovací návrh a povedali, že teda tieto údaje nebudú musieť byť zbierané v prípade, ak sa niekto z toho systému odhlási. Viem asi o 20-tisíc, údaje o 20-tisíc ľuďoch, ktorí toto urobili, ale tento zákon ako keby nahrádzal teraz ten zákon, ktorý tu bol prijatý v marci. Tak ja sa pýtam, podľa čoho my vlastne budeme v tomto prípade postupovať? Čiže reálne tu vzniká akýsi centrálny register domácností s detailnými dátami, kde je naozaj reálne riziko zneužitia. A keď to prepojím s tým tretím bodom, kde som hovoril o tej administratívnej technologickej náročnosti, no tak ministerstvo už zriadilo alebo teda vypísalo súťaž na zabezpečenie služieb informovanosti občanov prostredníctvom centra odborného poradenstva v oblasti adresnej energopomoci. Predpokladaná cena zákazky 3,1 mil. eur. Takže vy už sa teraz pripravujete na to, že naozaj s tým asi budú problémy, čo je okej, veď máte na to vyčlenených tých 18 mil. v rámci technickej pomoci, ktoré možno pôjdu z eurodotácií, možno teda z európskych peňazí, možnože nie, ale teda naozaj ešte raz sa pýtam, mali ste tu iné riešenia, ktoré by boli omnoho menej komplikované, realizovateľné prakticky okamžite a spravodlivé. Už som hovoril o zastropení objemu dotovaných energií. Toto bolo v čase, kedy reálne tá energopomoc plošná musela byť. To boli naozaj časy, kedy cena elektriny na trhu stála tisíc eur na megawatthodinu, to bol 25. august 2022. Plyn v tom istom dni vyskočil na 340 eur za megawatthodinu. Elektrina regulovaná cena na rok ´23 bola 550 eur. A, chvalabohu, nikto ju neplatil, pretože sa nám podarilo vyrokovať dohodu so Slovenskými elektrárňami, ktorú ste aj vy koniec-koncov predĺžili aj na tento rok, teraz hovoríte o tom, že aj na budúci rok ju predĺžite, ale nebude môcť byť úplne plošná. No ak to bude 95 % ľudí, tak, samozrejme, že bude opäť iba plošná. No a dnes máme ceny plynu 34 eur, ceny elektriny okolo 90 eur, to znamená, že sme na jednej desatine. Jednej desatine. A dnes naozaj tá plošná pomoc už nemá opodstatnenie, a preto už dva roky voláme po adresnej. Toto je ten dôvod, prečo naozaj nebolo možné realizovať tú plošnú pomoc skôr, ale akonáhle skončila alebo teda minimálne končila energokríza a ja si myslím, že to bol práve ten rok 2023 a určite rok 2024, tak ja sa pýtam, že naozaj načo my ešte ďalej ideme pokračovať s plošnou energopomocou v objeme 90, resp. 95 %. No a to, čo sme navrhovali, začali s tým ale médiá, ktoré naozaj priniesli informáciu o českom modeli energopomoci, ktorá funguje, funguje dokonale. Potrebujete iba vydokladovať váš príjem, dávky, potrebujete vydokladovať vaše náklady na bývanie. Pokiaľ tieto, vrátane výdavku na energie prekročia 30, resp. 35 % v prípade Prahy, tak vám štát toto zaplatí. Ale, pozor, musíte si o to požiadať. A ja si nemyslím, že na tom je niečo zložité vydokladovať tri papiere. Celé sa to dá urobiť aj elektronicky a celé sa to dá urobiť ako automaticky nárokovateľné. Robili sme to tak v prípade nájmov počas covidu. Podnikatelia si mohli požiadať o preplatenie svojho nájomného, vydokladovali potrebné veci a automaticky im suma bola vyplatená, až následne skontrolovaná. A pokiaľ sa ukázalo, že dostali túto pomoc vyplatenú neoprávnene, tak ju vrátili. A takto isto by to mohlo fungovať v prípade energopomoci. Nie, to nie je nič zložité. Ja sa obávam, že naopak zložité bude to, pokiaľ budete vy cez centrum pomoci riešiť centrum odborného poradenstva v oblasti adresnej energopomoci riešiť tisíce, možno že desaťtisíce sťažností o tom, prečo a ako im bola vyplatená energopomoc. No a dostávam sa k piatemu riziku, a to je naozaj to riziko finančné pre štát. Ak to budú kompenzované ceny, ak to budú energopoukážky, všetko, všetko, všetko pôjde práve prostredníctvom štátneho rozpočtu. A na tento štátny rozpočet sa ľudia budú skladať práve vo forme svojich daní, práve vo forme odvodov. Vieme veľmi dobre, čo včera vládna koalícia prijala v rámci konsolidačného balíčka. A teda vraciam sa späť k tomu, keďže sme v skrátenom legislatívnom konaní a ešte stále je naozaj cesta doplniť tieto informácie, ako túto pomoc doručíte ľuďom, budú to tie poukážky, budú to znížené ceny energií? Lebo naozaj tie informácie jedny sú uvedené v zákone, niečo iné sa dozvedáme prostredníctvom médií, či už od vás, pani ministerka, alebo od Roberta Fica. A naozaj za mňa, tak ako je to celé nastavené, tak je to obyčajná politická korupcia. Presne tak isto, ako ste hovorili, a ja to teda určite neobhajujem, bolo politickou korupciou sľubovaných 500 eur od Igora Matoviča. Vtedy dokonca za to schytal trestné oznámenie, ale teda k vyplateniu týchto 500 eur nikdy nedošlo, ale toto je to isté, 300 až 500 eur vo forme energopoukážok, ale veď to sú, ľudia, vaše peniaze, vy ste ich zaplatili predtým vo forme daní, vo forme odvodov, podnikatelia vo forme daní. Mne to celé pripomína, ako bol kreovaný tento zákon a ako sme sa dostali k tomuto skrátenému legislatívnemu konaniu, a teraz to skúsim tak troška odľahčiť, ako jedna epizóda z môjho obľúbeného seriálu Simpsonovci. V jednej epizóde Homer Simpson objavil alebo zistil, že má brata, ktorý pracuje pre automobilku, a ten mu ponúkol, že čo keby si navrhol auto, ktoré je také ľudové, ktoré by sme mohli predávať takým, ako si ty, veď ty si ten človek, ktorý reprezentuje tú väčšinu. A Homer sa do toho pustil a zrazu za zatvorenými dverami nadizajnoval auto, ktoré bolo potom predstavené a, samozrejme, bolo to také pozliepané čudo, veľmi zle prijaté verejnosťou a automobilka kvôli tomu skrachovala. A presne takto isto na mňa pôsobí aj tento zákon, pozliepané sprava-zľava, taký údaj, taký údaj, možno to nebude kompatibilné a v konečnom dôsledku ho možno celý hodíme do koša a pôjdeme iba formou energopoukážok, ktorú dostane každá domácnosť. Ale, ako som povedal na začiatku, to by vyšlo na 720 mil. eur, v prípade toho soft variantu 300 eur, 1,4 mld. v prípade, pokiaľ by to bolo 500 eur na domácnosť. A áno, teraz budete hovoriť o tom, že keď ste prišli na ministerstvo, nič ste nemali hotové. Ja už som vám spomínal tých 85 % stropovanie. Dva roky sme vás vyzývali, aby ste prišli diskutovať aj k nám na výbor o tom, ako bude nakoniec táto energopomoc vyzerať, kto všetko sa jej môže dočkať. Český model tu bol skloňovaný v každom jednom médiu, tu v parlamente, na výbore, vaše vysvetlenie bolo, nie, český model je administratívne náročný. Ale obávam sa, že to, čo ste priniesli dneska, to je administratívne náročné, tu ešte len veľa ľudí zaplače. Takže po dvoch rokoch tu máme zákon, ktorý, ako pán štátny tajomník Hodosy povedal, vytvára akési rámec, rámec, na základe ktorého sa vláda bude môcť rozhodnúť, ako túto energopomoc nastaví. Takže opäť sa bavíme iba o nejakom rámci. A ja by som povedal, že sa bavíme o bianco šeku na politickú korupciu. Preto naozaj za nás takéto skrátené legislatívne konanie, ani samotný návrh zákona nebude možné podporiť. Ďakujem pekne.